section_heading: Američka reprezentacija
paragraph_text: mini|lijevo|Bosh sa suigračima iz američke reprezentacije na Olimpijskim igrama u Pekingu 2008. Nakon početka NBA karijere, Bosh je u ožujku 2006. potpisao dvogodišnji ugovor kojim se obvezao da će biti član američke košarkaške reprezentacije najmanje do 2008. godine. U kolovozu 2006., Bosh je zajedno s generacijom NBA drafta 2003. Dwyaneom Wadeom, LeBronom Jamesom, Carmelom Anthonyem i Kirkom Hinrichom, izabran popis američke reprezentacije koja će sudjelovati na Svjetskom prvenstvu u Japanu 2006. godine. Reprezentacija je u borbi za brončano odličje pobijedila olimpijske prvake iz 2004. Argentinu. Bosh je na kraju prvenstva bio šesti po postotku šuta iz igre. Nakon sezone 2006./07. Bosh je izabran na popis igrača koji će igrati na prvenstvu FIBA Americas 2007. godine. Međutim, zbog ozljede stopala propustio je natjecanje. 23. lipnja 2008. izabran je na popis igrača američke reprezentacije koja će sudjelovati na Olimpijskim igrama u Pekingu 2008. godine. Tijekom natjecanja, Bosh je u igru ulazio kao pričuva za prvog centra reprezentacije Dwighta Howarda. Američka reprezentacija je na Olimpijskim igrama osvojila zlatnu medalju, pobijedivši u neizvjesnom finalnom dvoboju Španjolsku 118:107. Tijekom cijelog natjecanja u prosjeku je postizao 9.1 poena i 6.1 skokova po utakmici.